ป.ป.ส. สกัดยาจากชายแดนภาคเหนือ เข้าสู่พื้นที่ชั้นในของประเทศ ช่วงเกือบ 2 เดือนยึดยาบ้าได้กว่า 32 ล้านเม็ด
ป.ป.ส. สกัดยาจากชายแดนภาคเหนือ เข้าสู่พื้นที่ชั้นในของประเทศ ช่วงเกือบ 2 เดือนยึดยาบ้าได้กว่า 32 ล้านเม็ดนายนิยม เติมศรีสุข เลขาธิการคณะกรรมการป้องกันและปราบปรามยาเสพติด หรือ ป.ป.ส. เปิดเผยถึงสถานการณ์ยาเสพติดตามแนวชายแดนภาคเหนือ โดยระบุว่า ช่วงระหว่างวันที่ 1 สิงหาคม 2562 ถึง 20 กันยายน 2562 มีการจับยาเสพติดล็อตใหญ่ได้ 7 คดี ในจังหวัดเชียงใหม่และเชียงราย ยึดยาบ้าได้รวมกว่า 32 ล้านเม็ด และกรดไฮโดรคลอริค ซึ่งเป็นสารตั้งต้นผลิตยาเสพติดได้อีกกว่า 25 ตัน และหากหลุดลอดไปจะสามารถนำไปเข้าสู่กระบวนการผลิตยาบ้าได้ถึง 2,500 ล้านเม็ด โดยจากยาเสพติดที่จับยึดได้จำนวนมากนี้ เป็นผลมาจากการดำเนินงานตามแผนปฏิบัติการด้านการแก้ไขปัญหายาเสพติดชายแดนภาคเหนือแบบเบ็ดเสร็จ พ.ศ 2562-2565 ที่จะสกัดกั้นยาเสพติดที่ถูกลำเลียงจากสามเหลี่ยมทองคำ ข้ามชายแดนเข้าสู่พื้นที่ตอนในของประเทศ แต่ยอมรับว่า ยังมีบางส่วนที่หลุดลอดเข้ามา จึงต้องขอความร่วมมือทุกภาคส่วน ช่วยป้องกันและแก้ไขปัญหา โดยเฉพาะการดูแลไม่ให้มีผู้เสพยาเสพติดรายใหม่เกิดขึ้นและไม่ให้ผู้เสพที่ผ่านกระบวนการบำบัดรักษาและหยุดเสพแล้วกลับไปเสพซ้ำส่วนสถานการณ์ยาเสพติดในภูมิภาค เลขาธิการ ป.ป.ส. ให้ข้อมูลเพิ่มเติมว่า ทุกประเทศแถบลุ่มน้ำโขง มีการจับกุมยาเสพติดในกลุ่มสารสังเคราะห์ได้ในปริมาณมากขึ้นเช่นกัน ซึ่งเป็นผลสืบเนื่องจากการทำลายแหล่งผลิตและพักยาเสพติดตามกรอบการแก้ไขปัญหายาเสพติดร่วมกันของ 6 ประเทศลุ่มแม่น้ำโขง ภายใต้โครงการแม่น้ำโขงปลอดภัย ซึ่งทุกประเทศพร้อมร่วมดำเนินการอย่างต่อเนื่อง เพื่อแก้ปัญหายาเสพติดให้ได้อย่างยั่งยืน